Udtalelse om Kommissionens forslag til Rådets forordning (EF) om den fælles markedsordning for forarbejdede frugter og grøntsager (96/C 82/07)

Rådet besluttede den 17. november 1995 i medfør af EØF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede José Bento Gonçalves til ordfører. Sektionen vedtog sin udtalelse den 30. november 1995.

Det Økonomiske og Sociale Udvalg vedtog på sin 331. plenarforsamling af 20. og 21. december 1995, mødet den 20. december 1995, med et stort flertal af stemmer for, 22 imod og 15 hverken for eller imod følgende udtalelse.

1. ØSU mener, at Kommissionens forslag tackler spørgsmålet om forarbejdede frugter og grøntsager på uensartet vis. For de produkter, som kan forventes støttet, foreslås der nemlig tre forskellige ordninger: produktionsstøttekvote for tomater, garantitærskel for pærer og ferskner, støtte til dyrkning af tørrede druer.

2. Endvidere beklager ØSU, at der ikke er udarbejdet et specifikt forslag om forarbejdning af citrusfrugter, og mener, at Kommissionen bør forelægge et sådant forslag snarest muligt.

3. I betragtning af de aktuelle produktionstendenser i EU og den internationale konkurrencesituation støtter ØSU, at abrikoser og asparges er medtaget i Bilag I.

4. Samtlige tærskler og kvoter bør hæves, så der tages højde for forbruget i de tre nye medlemslande og det stigende forbrug på verdensplan.

5. Medlemsstaternes og Kommissionens uenighed og vanskeligheder samt striden om kvoterne for forarbejdede tomater bevirker, at ØSU finder det nødvendigt med en kompromisløsning, som kan garantere:

- at der ikke foretages en reduktion af den samlede forarbejdningskvote for EU som helhed;

- at ingen medlemsstat stilles ringere af kvotefordelingen.

6. ØSU anmoder derfor Rådet og Kommissionen om at se nærmere på følgende henstillinger og forslag:

6.1. Den nuværende kvote for forarbejdede tomater bør hæves i et omfang svarende til mindst de tre nye medlemsstaters forbrug og stigningen i forbruget på verdensplan, så den når op på omkring 7 600 000 t friske tomater.

6.2. Denne forhøjede kvote bør udmøntes i en EU-tærskel ledsaget af sanktioner i tilfælde af kvote-overskridelse, men kun for den medlemsstat, som overskrider kvoten.

6.3. Der bør gennemføres en kompensationsordning, i henhold til hvilken en medlemsstat, som ikke opbruger kvoterne, kan overdrage forskellen til en anden medlemsstat. For at sikre opfyldelsen af målet i punkt 5, første led, kan den uudnyttede forskel i samme produktionsår overføres til det efterfølgende produktionsår og fordeles mellem medlemsstaterne i forhold til deres oprindelige kvoter.

6.3.1. EU's samlede kvote bør som hovedregel fordeles mellem medlemsstaterne på basis af gennemsnitsproduktionen i de seneste tre år, hvor produktionsvilkårene har været normale.

6.3.1.1. Da denne ordning imidlertid kunne føre til alvorlige kvotetab for nogle medlemsstater, mener ØSU, at man for disse midlertidigt og i en overgangsperiode bør kunne opretholde den nuværende kvote. Efter udløbet af overgangsperioden, som bør fastsættes nærmere, bør Kommissionen foreslå en justering af kvoten baseret på produktionstal og erhvervets øjeblikkelige situation i den pågældende medlemsstat ud fra fornuftige og objektive kriterier; kvoten bør beregnes i overensstemmelse med denne udtalelses punkt 6.3.1.

7. ØSU gør opmærksom på, at man bør beskytte EU-produktionen mod handelsaftaler med tredjelande for at undgå ødelæggende konsekvenser for europæisk landbrug.

Bruxelles, den 20. december 1995.

Carlos FERRER

Formand for

Det Økonomiske og Sociale Udvalg

BILAG til Det Økonomiske og Sociale Udvalgs udtalelse

Følgende ændringsforslag blev forkastet under forhandlingern.

Punkt 3

Udgår.

Begrundelse

Det strider mod hele målet med landbrugsreformen, at der tilføjes flere produkter til listen over EU-støttede varer. Kommissionen har gentagne gange forklaret, hvorfor der hverken kan eller bør tilføjes flere produkter.

Afstemningsresultat

For: 41, imod: 66, hverken for eller imod: 7.

Punkt 6.1

Udgår.

Begrundelse

Dette punkt beror på en misforståelse. De pågældende kvoter har intet at gøre med forbruget i de nye medlemsstater. Disse kvoter giver ekstra produktionssubsidier til de berørte producenter. Imidlertid fremstiller de nye medlemsstater ingen forarbejdede tomater. Øgede kvoter er derfor ikke til fordel for de nye lande, men disse skal bidrage til ekstraudgifterne.

Afstemningsresultat

For: 46, imod: 63, hverken for eller imod: 10.